題山月水月二亭
作者：員興宗
朝代：宋

paragraphs: 山月照我形，水月澡我神。
對月淚已波，尚想亭之人。
高懷寓玄照，清晤逃時紛。
老我竟誰憐，歲月空崢嶸。
寒光注夜夜，瓊樹舒冥冥。
而子於是間，逸抱回天真。
我時走浩蕩，乾坤渺虛營。
文字掛衆陋，一縱不可循。
子起笑謂言，世念違紅塵。
忘言亦忘默，第飲千盃醇。
藉我月下草，枕我亭邊雲。
遊將躡天去，寸步逶迤親。
故人今何許，白日仍西傾。
悼徃迹已邁，趨交意彌屯。
尚爾一徑迷，烟草空亭亭。
何當三千秋，歸鶴驚四鄰。